เซียนเตือนลดพอ์ต
หุ้นเสี่ยงดิ่งหนักลงอีก100จุดรอบนี้แค่เด้งสั้นขายทำกำไร
28 พ.ค. 2555

หุ้นเสี่ยงดิ่งหนักลงอีก100จุดรอบนี้แค่เด้งสั้นขายทำกำไร
เซียนรายใหญ่เตือนหุ้นลงแรงได้อีก มองฟื้นแค่ช่วงสั้น 1,150 จุด หวั่น กรีซ พ้นยูโรโซนมีโอกาสทรุดหนักอีก 100 จุด 
นายเอกยุทธ อัญชันบุตร นักลงทุนรายใหญ่ เปิดเผยว่า ตลาดหุ้นตกหนักติดต่อกันกว่า 150 จุด จาก 1,250 จุด ลงมาใกล้ 1,100 จุด เป็นจุดที่นายเอกยุทธได้ซื้อหุ้นกลับทั้งหมดแล้ว และคาดว่าหุ้นมีโอกาสปรับตัวลงแรง ๆ ได้อีก ซึ่งมี 2 ปัจจัย คือ ผู้นำกรีซออกมาพูดอีกครั้ง ที่จะออกจากยูโรโซนและอิตาลีรวมทั้งสเปนให้สัญญาณการออกจากยูโรโซน
“2 ปัจจัยนี้ เป็นความเสี่ยงจะทำให้หุ้นตกอีก 100 จุดได้ หรือลงไปอยู่ที่ 1,000 จุด” 
นักลงทุนรายใหญ่ กล่าวว่า ดัชนี ขณะนี้ 1,132 จุด ไม่แนะนำซื้อ เนื่องจากตลาดหุ้นเลยช่วงซื้อมาแล้ว แต่ให้รอซื้อช่วงที่ดัชนีตกหนัก หลุด 1,110 จุด ไปรอรับที่ระดับ 1,080–1,100 จุด ซึ่งนักลงทุนระยะสั้นอย่าซื้อมาก ให้ซื้อครึ่งพอร์ต เน้นหุ้นตัวใหญ่ ปตท. (PTT) บริษัท ปตท.สำรวจและผลิตปิโตรเลียม หรือ ปตท.สผ. (PTTEP) พีทีที โกลบอล เคมิคอล (PTTGC) ธนาคารไทยพาณิชย์ (SCB) ธนาคารกรุงเทพ (BBL) ซึ่งทั้ง 5 ตัวนี้ โดนขายชอร์ตเซลหนักในช่วงที่ผ่านมานี้
“อย่าไปกังวลกับราคาหุ้น ตลาดหุ้นก็เหมือนสิงโตกับเสือที่รอตะครุบเหยื่อ ให้ดูในจุดที่เหมาะสม 1,100 จุด เป็นจุดที่ต้องซื้อกลับ อย่าซื้อมากให้ซื้อครึ่งพอร์ต เพราะโอกาสตกแรงๆ ยังมีอยู่ ส่วนที่ฟื้นตัวขึ้นมาช่วงปลายสัปดาห์ก่อนขึ้นได้ 1,140 จุดเต็มที่ เพราะต่างชาติยังไม่หยุดขาย” นายเอกยุทธ กล่าว 
นายมงคล สุขเจริญคณา นักธุรกิจและนักลงทุนภูธรรายใหญ่ กล่าวว่า ตลาดหุ้นเพิ่งเริ่มเป็นขาลงหาจุดต่ำสุดไม่มี และการขายของต่างชาติเป็นช่วงการเริ่มต้น ซึ่งหุ้นขาลงให้เล่นตามจังหวะ ลงหนักๆ ซื้อและขายเมื่อรีบาวด์ 
สำหรับการฟื้นตัวช่วงปลายสัปดาห์ที่ผ่านมา มองว่าเป็นการฟื้นตัวสั้นๆ 12 สัปดาห์ รอการลงรอบใหม่ เนื่องจากปัญหาในยุโรป ยังรออยู่ จนกว่าการเลือกตั้งใหม่ของประเทศกรีซ วันที่ 17 มิ.ย. ซึ่งไม่ว่าใครจะชนะเลือกตั้ง คิดว่ากรีซยังมีปัญหาต่อไป ดังนั้นอัตราเสี่ยงของหุ้นยังมี ตลาดขึ้นได้น้อยแต่ลงหนักเมื่อมีข่าว ซื้อไม่ถูกตัวก็เสียหาย หุ้นพลังงานลงมาลึก มองจังหวะซื้อเก็งโอกาส
“ตลาดหุ้นเพิ่งเริ่มสตาร์ทขาลง จุดต่ำยังอีกนาน ที่เห็นรีบาวด์ช่วงสั้นๆ เท่านั้น กลยุทธ์ตลาดขาลงให้เล่นตามจังหวะ รอตกหนักๆ ซื้อ แล้วขายทำกำไรเมื่อราคาขึ้นเป็นรอบๆ” นายมงคล กล่าว 
นายยรรยง พันธุ์วงศ์กล่อม หรือ หมอ “ยง” นักลงทุนรายใหญ่ กล่าวว่า การลงทุนของตนเองช่วงนี้ ไม่ซื้อเต็มพอร์ต แต่ซื้อเพียง 10% ของพอร์ตเท่านั้น เพื่อลดความเสี่ยง 2 ปัจจัย คือ วิกฤตหนี้กรีซและไม่สามารถคาดการณ์ได้ว่าราคาสินค้าโภคภัณฑ์ เช่น ถ่านหิน ปิโตรเคมี ปรับตัวลงมากจะลงยาวนานแค่ไหน
สำหรับการปรับตัวลงของสินค้าโภคภัณฑ์เป็นสัญญาณการบริโภคของโลกที่ลดลง ส่งผลถึงการชะลอตัวของเศรษฐกิจโลก หากเป็นอย่างที่คาดหมาย การลงของราคาโภคภัณฑ์ก็เพิ่งเริ่ม แต่ถ้าไม่ใช่ เป็นการลงชั่วคราว มีโอกาสฟื้นตัวกลับได้จากราคาที่ลงมาต่ำแล้ว 
“สถานการณ์แบบนี้ ปัจจัยที่่ควมคุมไม่ได้ ทั้งปัญหากรีซ และราคาสินค้าโภคภัณฑ์ ทั้ง 2 ปัจจัยเป็นความเสี่ยง คาดเดาไม่ได้ว่าตลาดจะถึงจุดต่ำสุดเมื่อไร หากวิกฤตยุโรปขยายตัว ตลาดลงได้อีก 50-60% หรืออย่างน้อย 100 จุด จากระดับนี้” นายยรรยง กล่าว